b'\n_START_ARTICLE_\nDolina smrti, \xc4\x8cile\n_START_PARAGRAPH_\nDolina smrti (\xc5\xa1pansko Valle de la Muerte) je gorata in pe\xc5\xa1\xc4\x8dena dolina v Slanem gorovju (Cordillera de la Sal), ki je del pu\xc5\xa1\xc4\x8dave Atacama. Nahaja se 2 km zahodno od severno\xc4\x8dilskega kraja San Pedro de Atacama._NEWLINE_Tako kot preostanek dana\xc5\xa1njega Slanega gorovja, je tudi obmo\xc4\x8dje Doline smrti prvotno oblivalo jezero. Ob za\xc4\x8detku miocena, pred okoli 23 milijoni let, je zaradi tektonskih premikov prej vodoravne plasti usedlin obrnilo navpi\xc4\x8dno. Vse od takrat je erozija de\xc5\xbeja in vetra v soli, sadri in glini izoblikovala dana\xc5\xa1nji relief._NEWLINE_Izvor imena ni povsem pojasnjen. Po eni teoriji naj bi ime dobila po smrtih \xc5\xa1tevilnih ljudi, ki so jo posku\xc5\xa1ali pre\xc4\x8dkati, kar naj bi potrjevale tudi najdbe \xc4\x8dlove\xc5\xa1kih in \xc5\xbeivalskih kosti. Po drugi teoriji je prvotno ime zaradi rde\xc4\x8dkaste barve bilo\xc2\xa0\xc2\xbbMarsova dolina\xc2\xab\xc2\xa0(Valle del Marte) in se postopoma popa\xc4\x8dilo v Valle de la Muerte.'